Papersnake/gushiwen huggingface dataset:
琼花
董嗣杲（宋代）

后土花呈绝世祥，瑶姿琪艳著惟扬。
一株独擅无双誉，六月重开有异香。
描作画图尊地产，酿成花露敌天浆。
朱阑几曲围丛树，珠络悬虚翠凤翔。
和郭
王洪（明代）

我家南山下，前有嘉树林。好乌呜其颠，凉风吹我襟。

泛此樽中酒，抚我膝上琴。禾黍亦已繁，桑麻蔼馀音。

知止良易足，劳生非所任。
看石楠花
王建（唐代）

留得行人忘却归，雨中须是石楠枝。

明朝独上铜台路，容见花开少许时。
秋原晚眺
陈毓秀（清代）

斋头十日坐，兀兀倦腰足。携筇问东皋，村路渐能熟。

回溪抱柴门，水色净于沐。缘崖翳丛筱，一径出寒绿。

颓阳忽西匿，朔吹振林木。稍见烟中人，行行带归犊。
夕阳
洪咨夔（宋代）

百丈岗头路，沧凉步夕阳。
石芒轻放屦，草荚紧牵裳。
深紫猴揸熟，疏红马蓼荒。
牧儿良得意，吹笛下牛羊。
及第后与同年宴李丞相宅
苏舜钦（宋代）

十年苦学文，出语背时向。策力不自知，艺围辄掉鞅。

薄技遭休明，一第君所唱。拔身泥滓底，飘迹云霞上。

气和朝言甘，梦好夕魂王。轩眉失旧敛，举意有新况。

爽如秋后鹰，荣若凯旋将。台府张宴集，吾辈纵谑浪。

花梢血点乾，酒面玉纹涨。狂歌互喧传，醉舞迭阆伉。

兹时实无营，此乐亦以壮。去去登显涂，幸无隳素尚。
仿元遗山论诗绝句 其五
王昌麟（清代）

春草池塘摘句图，石华海月解偏粗。诗家自古论神韵，曾溯昆仑远派无。
伊江杂诗 其九
方士淦（清代）

安得赵充国，边屯尽力筹。稼通秋塞迥，水引雪山流。

烽燧虽云息，仓箱尚可忧。荒垣多旷土，使者亟须谋。
别后再赠德涵
王廷相（明代）

浮岚冒晴巘，惊风振华林。枉节回峻坂，高舆出遥岑。

层丘既窈窕，郁木亦萧森。君子荐芳酌，昭言开素襟。

忧时富危论，探道生遐心。悲帝苍梧遥，吊屈湘水深。

嗟余秉幽尚，及兹成滞淫。徒拟孙公啸，犹带钟生音。

事变靡常涂，达机古所钦。陶令耻折腰，三叹归来吟。

栖栖兹倦游，邈矣行抽簪。
前在海上见会稽徐僧佣所作《九老》诗，意警词练，因仿为之，并限其韵 其六 老渔
殷葆诚（清代）

月中高唱摸鱼腔，有叟皤然坐钓窗。半世生涯馀破网，一门眷属共轻艭。

鬓丝几欲霜争洁，酒兴还输雪与降。怪底龙钟人易老，羊裘岁岁卧沧江。
南柯子 王家歌姬
曹溶（明代）

映尘兰心巧，穿窗柳线斜。斛珠买遍五陵花。记取十分春暖、在君家。

画鼓刚挝了，瑶笙较嫩些。此宵易惹病根芽。怨杀天边银汉、一痕沙。
百字令 惠山酌泉
张可久（元代）

舣舟一笑，正三吴好处，天将僧占。百斛冰泉，醒醉眼、庭下寒光潋滟。云湿阑干，树香楼阁，莺语青山崦。倚花索句，终日登临无厌。小瓶声卷松涛，俗尘不到，休把柴门掩。瓯面碧圆珠蓓蕾，强似花浓酒酽。清入心脾，名高秘水，细把茶经点。留题石上，风流何处鸿渐。
题董邦达仿荆浩匡庐图 其二
弘历（清代）

因迥为高筑搆宜，溶溶夹镜白莲池。鱼梁涨退沙纹活，虎落风来叶影随。
和柳塘先生燕诗奉寄京师
周龙藻（清代）

秋社年来事总非，自将弱羽托乌衣。看他华屋羞轻入，留得孤巢拟独归。

鹰隼猜深应远害，炎凉历尽早知几。当风莫笑身无力，未肯衔泥附热飞。
钱仲耕殿撰侍郎挽诗二首 其二
杨万里（宋代）

使节三持玉，州轓两画熊。雪山郇宝白，冰漕太仓红。

理世非轻士，才难会忆公。石峰当西子，作殉送青枫。
和人语道吟
邵雍（宋代）

吾道昭昭是可尊，岂宜他适复□□。
珠藏水底川须媚，月到天心夜不昏。
礼乐不□□□□，诗书自可造形论。
直须去尽秋毫迹，□□□□□□□。
寄题浏阳李氏遗经阁二首 其二
朱熹（宋代）

读书不见行间墨，始识当年教外心。个是侬家真宝藏，不应犹羡满籯金。
照水梅
张道洽（宋代）

照影寒溪水，溪中水也香。
佳人临宝鉴，自作寿阳妆。
和黄朝请
王洋（宋代）

极目关山不断云，岭梅开处若为真。
沈迷簿领政无术，展拓诗为笔有神。
夜市鬻茶如访旧，晓妆吹颊自争新。
长溪西畔烟霞远，闻有风光属主人。
寄永倅周敦颐虞部
赵抃（宋代）

君去濂溪湖外行，倅藩仍喜便乡程。九疑南向参空碧，二水秋乡彻底清。

诗笔不閒真吏隐，讼庭无事洽民情。霜鸿已到衡阳转，远绪凭谁数寄声。
游吴山驼峰紫阳庵
卢琦（元代）

天风吹我登驼峰，大山小山石玲珑。赤霞日射紫马脑，白露夜滴青芙蓉。

飘飖云起迷石室，石上凉风吹紫竹。挂冠解印归去来，扫石篝灯洞中宿。
题断指图为魏贞女作 其二
许乃安（清代）

生不能并生，死乃可同死。来岁墓门花，开作血痕紫。
苑西杂咏 其五
蔡升元（清代）

芦花菱叶丝丝雨，紫阁红楼面面风。最是秋来凉月夜，水连天处碧空濛。
华山 其一
徐积（宋代）

数峰向背隔秦吴，看尽名山画不如。秋洒玉浆和沆瀣，夜张云不隐蟾蜍。

凤迷丹穴来还近，羽化红尘事总虚。何日共君同去看，也须閒步也骑驴。
智门莲花
释守卓（宋代）

莲花荷叶的须分，无限清香付与君。弹指若知霄汉路，便能平地起烟云。
雪狮儿 其一
厉鹗（清代）

雪姑迎后，房栊护得，黄睛明润。扑罢蝉蛾，更弄飞花成阵。

穿篱扑近。未肯傍、茸毡安稳。念寒夜，偎衾暖处，梦寻灯晕。

绕膝声声低问。似无鱼分诉，怜伊娇困。展膊屏前，髣髴三生犹认。

怀春最恨。渐取次、归来难准。琼签尽。上案晴蟾铺粉。
送中书舍人郑惠叔入国二首
曾丰（宋代）

万里出疆车，驰驱过故都。
离离京国黍，猎猎塞桓榆。
城邑坚和脆，山川迳与迂。
要归奏天子，潜笔写为图。
吴山人彦先见示游圭峰诗次韵
叶汉（明代）

出郭佳山近，寻幽客意閒。小桥依涧折，仄径倚萝攀。

烟绕松林翠，苔侵石洞斑。峰尖危碍日，海阔澹浮山。

僧寺白云里，龙宫丹壑间。疏风传午磬，飞瀑洒晴滩。

五岛青连黛，双厓绿抹鬟。恣游日将夕，天外鸟初还。
新年自唱自和
戴复古（宋代）

圣朝开宝历，淳佑四年春。
生自前丁亥，今逢两甲辰。
黄粲一梦觉，青镜二毛新。
七十八岁叟，乾坤有几人。
道林寺送莫侍御（一作麓州精舍送莫侍御归宁）
张谓（唐代）

何处堪留客，香林隔翠微。薜萝通驿骑，山竹挂朝衣。

霜引台乌集，风惊塔雁飞。饮茶胜饮酒，聊以送将归。
感怀投时相
郑谷（唐代）

非才偶忝直文昌，两鬓年深一镜霜。待漏敢辞称小吏，

立班犹未出中行。孤吟马迹抛槐陌，远梦渔竿掷苇乡。

丞相旧知为学苦，更教何处贡篇章。
生查子·短焰剔残花
纳兰性德（清代）

短焰剔残花，夜久边声寂。倦舞却闻鸡，暗觉青绫湿。
天水接冥蒙，一角西南白。欲渡浣花溪，远梦轻无力。
春日绝句
陆游（宋代）

二十四番花有信，一百七日食犹寒。
眼中不是无春色，叹息衰翁自鲜欢。
菩萨蛮·春城办得红蕖了
陈三聘（宋代）

春城办得红蕖了。红蕖未点春先到。新月入新年。方才今夜圆。先屏谁为隔。肠断金钗客。好语写春幡。都教席上看。
天宁寺尘外楼四首 其四
唐顺之（明代）

闲里香台尽日登，嘿然一笑又逢僧。衣裁野薜缁尘净，饭试山精石鼎蒸。

大士西方谈实相，仙人东海说飞腾。人间多少亡羊路，一一行来也未曾。
白云轩
刘溥（明代）

山中多白云，天上多清风。
清风解炎热，白云自西东。
江头坐看云起处，一片从龙上天去。
化为甘雨润枯苗，不作繁阴宿高树。
清风泠泠吹我衣，还送白云天上飞。
天香不断瑶草碧，何处玉笙骑鹤归。
欧阳道士归自临安
严粲（宋代）

洞穴云生窗户凉，道人宴坐但焚香。向来游遍王侯第，还似山林意味长。
苕溪 其二
杜耒（宋代）

风掠篷窗两鬓秋，生涯无岁不扁舟。吟诗本欲相消遣，及到吟成字字愁。
祝英台
吕渭老（宋代）

宝蟾明，朱阁静，新燕近帘语。还记元宵，灯火小桥路。逢迎春笋柔微，凌波纤稳，诮不顾、斗斜三鼓。

甚无据。谁信一霎是春，莺声留不住。柳色苔痕，风雨暗花圃。细看罗带银钩，绡巾香泪，算不枉、那时分付。
古意诗二首 其二
王融（南北朝）

霜气下孟津，秋风度函谷。念君凄已寒，当轩卷罗縠。

纤手废裁缝，曲鬓罢膏沐。千里不相闻，寸心郁纷蕴。

况复飞萤夜，木叶乱纷纷。
上蓝寺吸江楼
艾性夫（元代）

拔地连云百尺楼，长风断雁十分秋。
绝无山硋天空阔，独与江分水拍浮。
潭底老龙眠屋影，雨余雌霓跨帘钩。
愁来莫倚阑干北，一缕烽烟是汴州。
羁燕四十馀日归兴殊切口占赋归 其六
汪梦斗（宋代）

留连荒邸况栖栖，席地跧蹲四体胝。饮量素悭愁对酒，杀机元浅倦招棋。

相传帝统须求正，莫使王风久下衰。归去林间洗双眼，暮年要看太平时。
妾薄命
樊甫（明代）

妾貌娇如花，妾心坚似石。石有碎时花早彫，妾貌未衰心不易。

一自良人结缡后，寂莫香闺空自守。枕上翻思初嫁时，礼备媒行非苟苟。

妾篚织成玄与黄，可以补衮供衣裳。妾筐采采蘋与藻，可以荐神享祖考。

阿婆不顾小姑嗔，令妾进退难容身。双鬟懒结乌云薄，菱花半掩生芳尘。

东邻少妇永相保，容颜未必倾城好。妾貌比之颇不恶，只恨生来多命薄。
承君棋输包子诗以促之 其一
孔平仲（宋代）

君看射夫指，柔软作皮室。君看艳妇手，缝帛恐不密。

草木渐丛生，正渴柚与橘。亟遣中丞来，莫令章句出。
同谭守登跨鹤台
韩淲（宋代）

昔守王道甫，作此跨鹤台。金行露气高，尝同斸蒿莱。

九日长沙归，晦翁命予杯。至今清梦长，寂寂令心哀。

君侯我辈人，能赋有馀才。复兹菊花秋，登临为徘徊。

子美高李句，万里风云来。世道古犹今，兴也何悠哉。
赠龙王山庵秀上人
赵蕃（宋代）

道人学易更参禅，一住江头已六年。
劝我小留殊小顾，那知风雪有回船。
菊花新·铜壶四水
葛长庚（宋代）

铜壶四水。寒生素被。夜迢迢，烟月熹微。池浸霜荷，槛竹响，井枫飞。宝枕潭无梦，念忡忡地。形留神往，镇日价、忘食应忘寐。省得起，都是天上仙家事。珠歌舞，酌玉液，饭云子。怎得麒麟脯，更教知味。
游庐山山阳七咏 漱玉亭
苏辙（宋代）

山回不见落银潢，余溜喧豗响石塘。
目乱珠玑溅空谷，足寒雷电绕飞梁。
入瓶铜鼎春茶白，接竹斋厨午饭香。
従此出山都不弃，满田粳稻插新秧。
答郑宜中
赵汝腾（宋代）

太极成争今几年，濂翁先得我同然。
经行醉墨匆匆就，不谓朋侪今竞传。
蝶恋花·酒熟微红生眼尾
周邦彦（宋代）

酒熟微红生眼尾。半额龙香，冉冉飘衣袂。云压宝钗撩不起。黄冉心字双垂耳。
愁入眉痕添秀美。无限柔情，分付西流水。忽被惊风吹别泪。只应天也知人意。
和黄司业喜雪
陆九渊（宋代）

畴昔诗囊未破悭，琼瑰益自倍枵然。
才华甘落诸公后，诚实徒居野老前。
腊寺晚成春雪早，梅花静对雪花妍。
从今长作丰登瑞，廪庾家家赡九年。
廖用中世綵堂
吕本中（宋代）

廖氏居七闽，土俗变齐鲁。子孙仁且寿，每继先父祖。

作堂名世綵，此意天所予。近者得矜式，远者快先睹。

今公怀直道，邪正有区处。还家上此堂，父祖当笑许。

小人慕清风，想像濯烦暑。孰知少年场，有此毛发古。

何时望世綵，得听公笑语。老松卧岁寒，亦以蔽风雨。

人或不予知，亦莫予敢侮。
嗟麟篇
湛若水（明代）

嗟麟兮麟兮，胡为乎来哉。天精秀尔神，地质范其胎。

闪烁三光焰，天马奔惊骇。毛色孕岳渎，嶙鳞波洄回。

吾闻光岳完，东昌有楼台。阙里一丝绂，千古元经垂。

西狩见折足，掩袂为伤哀。理长数何促，此事令人猜。

美苗盎初茁，雨露须栽培。元气能产斯，元气莫养之。

颜氏不长年，孔辙穷流离。陈侯治东郡，民物一柔怀。

和气溢四境，神瑞为之来。尧文协诚和，麒麟游其陂。

黄霸昔理郡，凤凰鸣喈喈。夫何此见伤，无乃元气为。

旬时若生气，臭腐为神奇。异哉乎麟兮，感慨作此诗。
钵池庵留赠玉公
清月（清代）

支公习静处，幽寂绝尘氛。野鸟啼深树，山花澹白云。

相违将半月，重见便论文。好待秋生竹，携琴再访君。
次韵赵令铄惠酒
苏轼（宋代）

神山无石髓，生世悲暂寓。
坐待玉膏流，千载真旦暮。
青州老従事，鬲上非所部。
惠然肯见従，知我憎市酤。
开瓶自洗盏，肴核谁与具。
门前听剥啄，烹鱼得尺素。
颂证道歌·证道歌
释印肃（宋代）

谁能向外夸精进，五千退席闻无信。
我宁速入於涅磐，莫教堕落声闻性。
挽叶谦夫尚书二首
刘克庄（宋代）

履声腾上逼星辰，俄驾朱轓去牧民。
不作金张门下客，亦非牛牧党中人。
公宁抽版还丞相，谁更移书责谏臣。
爪距纷纷夸鸷搏，安知鲁野有祥麟。
今日非昨日
苏景熙（明代）

今日非昨日，今年异去年。请君但沽酒，莫惜杖头钱。

不信吾生终饿死，得失置之休问天。
鸣凤歌
范宗晖（明代）

黔宁公子国之祯，远镇南服为干城。奇材异汇重题品，山川草木俱增荣。

近从滇池得紫榆，锦纹玉质含霞赪。斲成琵琶极华丽，宝之不异金与琼。

鹍弦犀轸龙香拨，鸦青绦绾猩红缨。方当下指曲未成，一座已闻鸾凤声。

初疑秦台度箫管，复似缑岭随匏笙。又如昆崙断嶰竹，雌雄应律相和鸣。

大弦铿鍧若呈瑞，喧呼杂遝声锽锽。又疑乔林啖竹实，天风披拂飘琮琤。

小弦骈连如出穴，俄闻哕哕凌高冥。忽若相呼饮醴泉，馀音袅袅流春冰。

大弦小弦或并作，却疑啄碎琼瑶英。綵云飘飘激遗响，百鸟不敢翔中庭。

开元玉环未足数，大和忽雷空有名。何如公子制鸣凤，坐令六诏闻韶韺。

请从席上赋长句，愿备乐府歌升平。
雉朝飞
李白（唐代）

麦陇青青三月时，白雉朝飞挟两雌。
锦衣绣翼何离褷，犊牧采薪感之悲。
春天和，白日暖。
啄食饮泉勇气满，争雄斗死绣颈断。
雉子班奏急管弦，倾心酒美尽玉碗。
枯杨枯杨尔生稊，我独七十而孤栖。
弹弦写恨意不尽，瞑目归黄泥。
腊月二十五日大人生朝
楼钥（宋代）

去年沙岸倚归舟，今日驱车古涿州。
彩服难陪莱子戏，巴词应涿雪儿讴。
客途行及五千里，寿宴须开十二楼。
南望飞云天样远，太行山外久凝眸。
咏史八首·黔娄妻
蒲寿宬（宋代）

明知正不足，不若斜有馀。
破衾有何好，锦绣乃不如。
卓哉归人言，贤于五车书。
过家开仲新斋因忆帆园旧游
陈恭尹（清代）

宅边开径接疏篱，步屧相过旦夕宜。方沼红鱼春后子，平台苍树古来枝。

忽看山色浮人外，尚记名园隔水涯。伯叔父兄文酒会，白头犹梦旧追随。
过山丹
杨旦（明代）

笑携书剑过山丹，拂面风来送晓寒。流水带冰穿断岸，游尘随晓上征鞍。

绝怜塞外从军苦，始信人间行路难。况值仲冬天气好，归鞭指日望长安。
徐审知置酒会者三人以为此春酒以介眉寿分韵作诗蕃得介眉字二首 其一
赵蕃（宋代）

纷纷春来华，渺渺动行迈。浮川向吴会，走陆转江介。

酒勤三釂爵，礼重百其拜。既慰推迁悲，亦劳驱驰债。
次韵石末公题桃源卷
刘基（明代）

桃花逐水萦纡入，不觉清溪路浅深。执手问名惊见面，论新话旧各伤心。

壶浆馈饷飧加璧，馆谷温存赠有金。似此情怀良匪恶，何嗟岁月去骎寻。
妙禅人出丐求颂
释正觉（宋代）

劫壶浩浩洗魔缘，妙处真观自见前。的的未萌明宾际，灵灵无见入深禅。

风抟海运鲲将蜕，月皎沙寒鹭不眠。触事投谐能转变，何妨大浪驾空船。
借景亭
黄庭坚（宋代）

青神县中得两张，爱民财力惟恐伤。
二公身安民乃乐，劝葺城头五月凉。
竹铺不涴吴绫袜，东西开轩荫清樾。
当官借景不伤民，恰似凿池取明月。
宿山中十首
刘克庄（宋代）

路危防陟远，溪黑阻穷深。
凉月如高士，频招未出林。
悯生篇
王世贞（明代）

上坐莫喧，下坐一言。今者食荠，焉知我酸。南山有柏，朝牂暮斤。

北山有柽，生而参天。何以弹乌，请用随侯。何以攻革，请用吴钩。

案鹓从禽，命豹逐鼠。谓汝不捷，卒当僇汝。迷阳升堂，国香道傍。

土杯在坫，玉卮汲浆。嫫母挟瑟，夷施幽闭。师涓教射，夔习击技。

磁石引金，阿锡禦冰。扬舲太行，骋骏洞庭。寄愁九天，渺旷无梯。

埋忧九渊，沈深无蹊。千日之外，中山曷力。百岁而往，司命奚德。

金丹在口，噤不能餐。岂无永生，逝者实叹。
六日复饭于审知家作长句并呈彦博
赵蕃（宋代）

门径萧萧乔木风，问君胡乐此安穷。五言寓兴杂今古，一饭留人随俭丰。

白雨已催兰楫浪，绿樽尚拟菊花丛。可人更约王郎子，共上山亭送远鸿。
蝶恋花
冯延巳（五代）

窗外寒鸡天欲曙，香印成灰，坐起浑无绪。 庭际高梧凝宿雾，卷帘双鹊惊飞去。
屏上罗衣闲绣缕，一晌关情，忆遍江南路。 夜夜梦魂休谩语，已知前事无寻处。

萧索清秋珠泪坠，枕簟微凉，展转浑无寐。 残酒欲醒中夜起，月明如练天如水。
阶下寒声啼络纬，庭树金风，悄悄重门闭。 可惜旧欢携手地，思量一夕成憔悴。

几度凤楼同饮宴，此夕相逢，却胜当时见。 低语前欢频转面，双眉敛恨春山远。
蜡烛泪流羌笛怨，偷整罗衣，欲唱情犹懒。 醉里不辞金爵满，阳关一曲肠千断。

几日行云何处去，忘了归来，不道春将暮。 百草千花寒食路，香车系在谁家树。
泪眼倚楼频独语，双燕飞来，陌上相逢否？ 撩乱春愁如柳絮，悠悠梦里无寻处。

六曲阑干偎碧树，杨柳风轻，展尽黄金缕。 谁把钿筝移玉柱，穿帘海燕双飞去。
满眼游丝兼落絮，红杏开时，一霎清明雨。 浓醉觉来莺乱语，惊残好梦无寻处。

谁道闲情抛弃久，每到春来，惆怅还依旧。 日日花前常病酒，不辞镜里朱颜瘦。
河畔青芜堤上柳，为问新愁，何事年年有。 独立小桥风满袖，平林新月人归后。
偈颂一百四十一首
释师范（宋代）

一冬二冬，你侬我侬。
暗中偷笑，当面脱空。
虽是寻常茶饭，谁知米裹有虫。
岂不见南泉道夜来好风，吹折门前一枝松。
大人久废弹琴比借人雷琴以记旧曲十得三四率
苏辙（宋代）

久厌凡桐不复弹，偶然寻绎尚能存。
仓庚鸣树思前岁，春水生能满旧痕。
泉落空岩虚谷应，佩敲清殿百官寒。
终宵窃听不能学，庭树无风月满轩。
学进士作大方无隅二首
刘克庄（宋代）

举世游方内，规规臆见拘。
惟其全体大，所以四隅无。
矩絜岂能尽，轨同安有殊。
其崖谁见者，何岸可登乎。
固异管窥智，宁如斗绝区。
彼哉露圭角，毋乃小人儒。
信陵君
刘摰（宋代）

客赵忘梁久不归，先王宗社若巢危。归来未久秦人入，魏国存亡亦可悲。
汉宫春（陈尚书生日）
刘克庄（宋代）

公似寒梅，向层冰积雪，越样清奇。仙溪前辈相望，可比方谁。百篇剀切，似君谟、又似当时。更正简，相君颛面，崇清老子庞眉。

未可卷怀袖手，续平泉庄记，绿野堂诗。苦言譬如食榄，回味方思。嗣皇访落，怪鹤书、直恁来迟。烦借问，二童一马，几时入尉瞻仪。
山中夜闻风雨
王铚（宋代）

空山清夜寒无寐，松桧摇声风雨高。
行尽江湖忘岩壑，犹疑绕屋尽波涛。
临江仙
王阜民（宋代）

家法从来师静治，赵张高掩前踪。清才八斗继宗风。年年正月尾，桃李满城中。已把长江成九酝，请将太白浮公。更移春槛向房栊。有花虽解语，莫负锦薰笼。
题彭州阳平化
徐氏（宋代）

云浮翠辇届阳平，真似骖鸾到上清。风起半厓闻虎啸，

雨来当面见龙行。晚寻水涧听松韵，夜上星坛看月明。

长恐前身居此境，玉皇教向锦城生。
正纪用暮春韵见贻复和三章 其三
郭印（宋代）

自得无为理，行藏异世人。片云尘外侣，流水洞中宾。

思虑何劳遣，形神已觉亲。超然阅众甫，陵谷几回新。
次韵昌甫仲春读谪仙诗 其二
韩淲（宋代）

花嫩得雨开，花老得雨落。开落须臾期，人生任相谑。

红花春融融，白花春漠漠。春色正可娱，逢花快杯酌。
破虏凯歌二十四首
周麟之（宋代）

中兴天子汉宣光，自有深仁合彼苍。
天遣百灵争助顺，神兵遍野拂云长。
彰教建法堂
释居简（宋代）

善法堂倾法不倾，欲支一木要重新。行看堂下如云拥，孰谓今无老斲轮。
送颜□之清漳六言三首
刘克庄（宋代）

昔有华阳真逸，今惟员峤老仙。
悬弧小余□岁，拈花先我两年。
幽居静坐
静诺（清代）

幽居惟自适，一编聊自遣。白昼一何长，安不自黾勉。

古人虽往矣，微旨亦须阐。空檐滴长漏，炉香生宝篆。

每当兴会嘉，双手不释卷。嗟哉世俗子，不解亲坟典。
题傅侍郎寒碧十五韵·筠坞
陈宓（宋代）

萍彩日相鲜，柳绵时暗度。
无风亦生凉，有月助奇趣。
偶来独坐时，爱此那能去。
晋。庾楼
孙元晏（唐代）

江州楼上月明中，从事同登眺远空。

玉树忽薶千载后，有谁重此继清风。
寄梅屋赵季防县尉
戴复古（宋代）

畴昔交游密，暌违岁月多。
石屏今老矣，梅屋病如何。
世路生荆棘，家山足薜萝。
共寻深处隐，此计莫蹉跎。
送周西美主簿之任祁门
范浚（宋代）

君向祁山去，修程几日期。江天梅子雨，驿路橘花时。

知迫循陔养，宁辞纠邑卑。美才无不适，鸾翮岂栖迟。
升堂颂古五十二首 其三十五
释怀深（宋代）

击鼓三通绝是非，本来无悟亦无迷。山僧不是多唇吻，谩把空拳嚇小儿。
春兴 其十九
黎景义（明代）

杜鹃枝上月三更，欲化西园蝶未成。眼底看春春欲暮，此中多恨恨难平。

纵横词翰千秋事，独抱风流万古情。

莫笑书生无燕颔，论功还欲请长缨。
登云中
元季川（唐代）

灌田东山下，取乐在尔休。清兴相引行，日日三四周。

白鸥与我心，不厌此中游。穷览颇有适，不极趣无幽。

憀然歌采薇，曲尽心悠悠。
熙宁中朝会三首 其三 三举酒用《灵芝》。
郊庙朝会歌辞（宋代）

皇仁溥博，品物蕃滋。庆祥回复，秀发神芝。灵华双举，连叶四施。

披图按牒，永享纯禧。
感浙人某劾权奸事
曹家达（清代）

珍惜身名亦自贤，升沉何必问天渊。黄河止浊无馀策，白雪哀歌有独弦。

安得赵张威北使，枉将田宅咎东迁。自来卖国多谗殄，谁破中朝鹿马奸。
至日祀南郊归候承天门颁诏
邱云霄（明代）

岁徂燕旅怜为客，郊建龙旂走从臣。青琐初传仙仗晓，黄麻遥度凤楼春。

时崇礼乐衣冠重，阳动乾坤草木新。雨露共深惭白首，涓埃何以荅丹宸。
榴花
韦骧（宋代）

本根树立宜坚厚，韡韡佳花号石榴。丹赤终能尽敷吐，馨香何石事飘浮。

晴光照处火欲烈，雨气凝时血不流。莫怨春风施力晚，天教美实冠清秋。
花心动 梅意和高竹屋韵
姚燮（清代）

雨过寒深，觅苍苔、霏霏暮烟沉湿。独立悄然，撩我低徊，逗到春心帘额。

玉樽待赴新欢约，又谁感、江南曾别。似姑射、含波欲盼，敛愁微怯。

多少亭台妙格。但点上些香，已堪清绝。昨夕二分，今日三分，深浅晓风须识。

怕惊罗帐魂娇小，听枝头、青禽啼歇。待开遍，明宵未应无月。
新寒望授衣不至
陈颢（元代）

霜露园林木叶稀，客边望断寄来衣。遥知慈母怜儿冷，织尽寒更未下机。
忆昔
陆游（宋代）

忆昔轻装万里行，水邮山驿不论程。
屡经汉帝烧余栈，曾宿唐家雪外城。
壮志可怜成昨梦，残年惟有事春耕。
西窗忽听空阶雨，独对青灯意未平。
浣溪沙 花溪归棹
蒋英（蕊仙）（清代）

淡艳山光似画屏。一峰才过一峰迎，短篷斜挂晚风轻。

归路远迷芳草影，沿堤时听嫩莺声。淡黄杨柳送人行。
牡丹百咏 其十四
张淮（明代）

不是金钱果是神，花王那得此留真。未舒冶艳先惊俗，才逞芳心便感人。

照影池涵澄碧水，悬枝犀辟软红尘。年年无奈花时别，辜负平章宅内春。
风流子（郭县尹美任）
危西麓（宋代）

西风吹锦水、朝天路、冉冉两凫飞。看父老袅花，苦遮去辙，儿童骑竹，争问归期。帐簇马前纷蔽日，实绩纪行碑。冰饮三年，从容官事，棠阴百里，悠久民思。

圣明矜遐远，关山道，应是来骤华丝。画绣过家，莱庭彩舞斑衣。便稳奉安舆，江南向暖，早传言语，樵曲先知。重约旧临，倪耄迎候杭西。
竹下酌
王恭（明代）

远携壶榼上幽林，竹里行厨共盍簪。龙影乱浮瑶席润，凤毛低拂玉杯深。

潭心气爽人难醉，谷口风微鸟自吟。更约抱琴重载酒，风流何啻到山阴。
以使事过成都讫事而归虞万州
魏了翁（宋代）

薝卜风清醉骑香，满身花影踏斜阳。行花尽处山围郭，又听松风吹客裳。
九锁步虚词·第八云璈锁
陈洵直（宋代）

荦砍玉峰矗，真朋夐遨游。
洗耳发清响，蹑{足介}玱鸾高。
飞泉落松杪，节奏风萧骚。
八锁度灵钥，铿铿引云璈。
丙寅初春参知洪崖王公移镇惠潮喜而赋之 其二
张萱（明代）

王春花信报江梅，人日恩光遍草莱。地控上游开两府，人从中夜望三台。

科名蕊榜文章伯，政事薇垣鼎铉才。好语邹生缓吹律，一时黍谷已阳回。
朱郎元章以予不得宫观与诸侄有唱和见寄揽之
晁说之（宋代）

璈音在昔是文仙，近世仙才殊不然。
每见传言多俗态，定知所事亦尘缘。
况为末吏惟贪佞，何处高人得醉眠。
此际朱郎真有道，乐吾群从有残编。
齐。郁林王
孙元晏（唐代）

强哀强惨亦从伊，归到私庭喜可知。

喜字漫书三十六，到头能得几多时。
春怀 其四
汪莘（宋代）

神游何边方，梦到迷处所。论世非秦汉，辨地岂吴楚。

碧桃翳阳林，翠霞荫清渚。鹍鸡鸣花间，鸾鹤将俦侣。

中有古玉堂，日月光相贮。似是重瞳君，左右列二女。

我时再拜兴，帝复相尔汝。蘧然形已开，不得竟所语。
云台捧日
黎邦瑊（明代）

达曙彤云晓，高台散积阴。海隅天万里，犹自捧丹心。
出狱次前韵二首
苏轼（宋代）

十二月二十八日蒙恩责授检校水部员外郎黄州团练副使复用前韵二首

百日归期恰及春，余年乐事最关身。
出门便旋风吹面，走马联翩鹊啅人。
却对酒杯浑是梦，试拈诗笔已如神。
此灾何必深追咎，窃禄从来岂有因。

平生文字为吾累，此去声名不厌低。
塞上纵归他日马，城东不斗少年鸡。
休官彭泽贫无酒，隐几维摩病有妻。
堪笑睢阳老从事，为余投檄向江西。
子由闻余下狱，乞以官爵赎余罪，贬筠州监酒。
纸帐兰
黄淳（明代）

寒香侵客梦，爱此玉兰枝。兰香描不得，客心醒自知。
赠冯文罴迁斥丘令诗
陆机（魏晋）

于皇圣世，时文惟晋。受命自天，奄有黎献。阊阖既辟，承华再建。

明明在上，有集惟彦。

奕奕冯生，哲问允迪。天保定子，靡德不铄。迈心玄旷，矫志崇邈。

遵彼承华，其容灼灼。

嗟我人斯，戢翼江潭。有命集止，翻飞自南。出自幽谷，及尔同林。

双情交映，遗物识心。

人亦有言，交道实难。有頍者弁，千载一弹。今我与子，旷世齐欢。

利断金石，气惠秋兰。

群黎未绥，帝用勤止。我求明德，肆于百里。佥曰尔谐，俾民是纪。

乃眷北徂，对扬帝祉。

畴昔之游，好合缠绵。借曰未给，亦既三年。居陪华幄，出从朱轮。

方骥齐镳，比迹同尘。

之子既命，四牡项领。遵涂远蹈，腾轨高骋。庆云扶质，清风承景。

嗟我怀人，其迈惟永。

否泰有殊，穷达有违。及子春华，从尔秋晖。逝将去我，陟彼朔陲。

非子之念，心孰为悲。
和宋永兄爱日楼见寄八首
黄公度（宋代）

画图展处千山雪，渔艇归时一笛风。
为爱东溟日色好，侧身楼外望壶公。
夏日览物思古人三首·张仲蔚
韩维（宋代）

弃置当世事，覃思天官书。
蓬蒿长没人，寂寞守园庐。
轩冕非所慕，赋诗常晏如。
凤凰台
汪元量（宋代）

草没高台凤不游，大江日夜自东流。
齐梁地废鸦千树，王谢家空蚁一丘。
骑马僧争淮口渡，捕鱼人据石头洲。
玉箫声断悲风起，不见长安李白愁。
同吴永伯行田宿小寺
韩淲（宋代）

冉冉春烟山半昏，远林荒草际斜曛。人家几点望中见，鸡犬数声何处闻。

不奈客愁惊晚岁，空馀诗思入行云。青松影下归来路，野寺对床还醉醺。
丹阳作
陈存（宋代）

暂入新丰市，犹闻旧酒香。抱琴沽一醉，尽日卧垂杨。
登天平山憩中白云
骆绮兰（清代）

身在云中不见云，登临忘却日将曛。回头欲辨来时路，只有泉声隔树闻。
桃源涧
瞿汝稷（明代）

丹溪碧磴到来幽，遥听潺湲落岭头。桃夹云泉环曲径，松围石室倚寒流。

禽声每集弦歌转，花气偏娇罗绮游。时把一尊苍翠里，何须东海问神洲。
次韵寄日新
周孚（宋代）

南去关河雪正深，尚烦归雁与传音。沄沄逝水经新岁，落落寒传只旧心。

别后渼陂谁与赋，老来梁父不须吟。毁车杀马吾何敢，抱瓮相从老汉阴。
元方既次韵见寄又闻辞训导之职来归东崖故居乃再用前韵以贺之 其一
宋讷（明代）

归来不在别离中，后进应怀绛帐翁。邑里琴弦陪杖屦，家庭二子列鹓鸿。

绿杨野渡诗人兴，翠竹茅亭处士风。何用沈生山水笔，东崖真境画图同。
次前韵酬王景云见和三首
陈著（宋代）

我家西谷子鄞东，西望云山百里中。
回首十年尘底别，更无书落雁天风。
水调歌头 其二 和芗林居士中秋
张元干（宋代）

闰馀有何好，一岁两中秋。滕王高阁曾醉，月涌大江流。

今夜钓龙台上，还似当时逢闰，佳句记英游。看山兼看月，登阁复登楼。

别离久，今古恨，大刀头。老来长是清梦，宛在旧神州。

遐想芗林风味，瓮里自倾春色，不用贳貂裘。笑我成何事，搔首谩私忧。
梅花集句 其一九三
李龏（金朝）

旧雪逐泥沙，惊雷长荻芽。低檐一枝在，恐有夜来花。
同阎开府浮檀鹿职方乾岳沈职方彦威杜武库培
孙承宗（明代）

真个家居好，纤儿自不关。
遍寻遗父老，一指旧江山。
野寺无僧住，空城有鸟还。
潮回应寂寞，胡骑下孱颜。
观茶
张扩（宋代）

镇西不入未为屈，坐上臞仙眼如漆。平生陆羽彊著语，不叙建溪谁第一。
临江仙·金谷无烟宫树绿
辛弃疾（宋代）

金谷无烟宫树绿，嫩寒生怕春风。博山微透暖薰笼。小楼春色里，幽梦雨声中。
别浦鲤鱼何日到，锦书封恨重重。海棠花下去年逢。也应随分瘦，忍泪觅残红。
晚年偶吟 其一
杨士芳（清代）

十载寒窗半读耕，倖登科甲立功名。门前五柳吾曾学，只愿融融过此生。
白湖闻雁三首 其三
周紫芝（宋代）

华人流落几秋风，南望中原信不通。好寄书来苏属国，君王方射上林中。
华容十咏为毛同府赋 其八 青湖夜月
史鉴（明代）

水月原同气，高卑特异形。运行常不息，流动亦无停。

象纬昭天阙，容光小洞庭。浮槎失南北，隐隐数峰青。
宫词
陈昉（宋代）

桂影婆娑玉殿凉，风传花漏夜声长。
内人亦有思仙者，月下吹箫引凤皇。
梅花百咏 其十二 巧工
李江（明代）

谁家剪彩缀孤标，浅色深痕天地遥。吟到山前诗骨瘦，梦来花下酒肠饶。

月明暗室三更晓，风静窗虚万感消。欲识个中神妙处，好寻颜孟到羲尧。
皇帝阁端午帖子
许应龙（宋代）

内外期无患，兢兢理万几。
延英勤讲论，遑恤汗沾衣。
寓兴
晁说之（宋代）

秋风来偏战，万叶倏奔亡。
客子江海间，是时多慨慷。
何事新来江，矫翼过吾乡。
吾乡多霜雪，岂不坂路长。
思览万物表，试登千仞冈。
徜徉未终乐，急景叹扶光。
摸鱼子 早春作
谢应芳（元代）

看东风、柳摇金缕。精神顿美如许。独怜老我双蓬鬓，无复少年许绪。桃叶渡。任山水清妍，可柰非吾土。借人茅屋，但有客相过，清茶淡话，闲与论今古。伤心处。客去卧听鼙鼓。看花浑在烟雾。姑苏台榭笙歌散，麋鹿又如前度。谁恁误。教无限苍生，命堕颠崖苦。蒹葭洲渚。赖有个扁舟，三竿钓竹，相伴闲鸥鹭。
和陆振之见赠韵
陆文圭（元代）

我怀陶元亮，早弃彭泽令。
宁甘柴桑饿，不受宋人聘。
晚诗题甲子，绕著义熙正。
得书晋徵士，千载论始定。
吾宗佳公子，世禄镶千乘。
高眠九思斋，清节故可敬。
寄来停云篇，词与意俱胜。
耿耿好贤心，颇似缁衣郑。
居家未得闲，歉岁讲荒政。
良苗困螟螣，兇暴过臬獐。
闾里不卿生，一发寄微命。
闭阁忧攒眉，怀哉我同姓。
惜无勋业志，不必频看镜。
吾衰畏残暑，一雨秋意盛。
拿舟泝流归，帆饱风力劲。
田芜且莫间，但恨荒菊径。
明月近中秋，云扫天宇净。
素蛾惜皓发，把酒呼不应。
何当共携手，尽此南楼兴。
效频辄捧心，拙句酬佳咏。
颂古三首
释师范（宋代）

失脚溪桥两眼枯，错将鱼目作明珠。
直饶尘尽光生也，照破山河梦见无。
饲鹤 其二
纪钜维（清代）

鸡鹜群争尽日忙，一声清唳晚风长。怪渠本具凌霄翮，苦傍人家觅稻粱。
拟古（四首）
胡缵宗（明代）

惊喜君王至，西华夜启扉。
后车三十乘，载得美人归。
次韵杨少辅山居六咏 其六 薙草
史浩（宋代）

设罗门巷静，草深山更幽。何事勤诛锄，杖屦来羊求。

王孙未归楚，苌弘已弃周。惜此年年绿，君其勿剪休。
谢关景仁送红梅栽二首
苏轼（宋代）

年年芳信负红梅，江畔垂垂又欲开。
珍重多情关令尹，直和根拨送春来。
次韵
叶茵（宋代）

生涯老布衾，清处更清吟。旧事即新梦，今人非古心。

意行双谢屐，道在一陶琴。谁解无名利，其中有浅深。
寄题天与清香台
陈深（宋代）

芳园矗层台，宛在江之曲。何年植琼树，粲粲纷在目。

美人芙蓉裳，超遥处空谷。时登月中观，玩此枝上玉。

幽芳忽吹来，妙契心自足。维皇岂虚畀，真意盖有属。

夜阑耿无眠，霜霰天地肃。寥寥翠禽语，葱昽晓光旭。
礼杨岐禅师塔
释月涧（宋代）

正脉如今一线微，不堪惆怅泪交颐。冷云深没楚山顶，全体当年缩项时。
次韵答李亮侯寓文康梁公祠左见怀之作
何其伟（明代）

栖遁山门拥薜萝，旧游离索怅怀多。珠投皛皛回霄汉，藻思纚纚绚绮疏。

相府居停连数武，通家义重一相过。留宾愧我无鸡黍，兴尽平原奈尔何。
为温仆射嘲竹
裴略（唐代）

竹，风吹青肃肃。凌冬叶不凋，经春子不熟。

虚心未得待国士，皮上何须生节目。
游阴那禅寺
周孚先（宋代）

行行采药此山中，偶款禅扉问远公。竹院倚天开石壁，花台飞雨落晴空。

云归宝树千岩白，日射龙宫半榻红。不是攒眉来结社，随缘一到虎溪东。
宿石公涧中
纪青（明代）

小阁久留高土卧，鹿皮梦破石床苔。
半林曙色生岩牖，山鸟不来山雨来。
立秋日送雪槱和尚开法曹溪
陈恭尹（清代）

济上家风得大机，白云高坐见人稀。绝无言处千花绕，欲有行人一叶飞。

溪水生香迎桂棹，岭猿随众候山扉。宫中赐出袈裟在，礼向西来旧祖衣。
谢王洪伯惠酒炭米五首
包恢（宋代）

昨蒙记云萍，得得睹台星。
君宜厚自重，绝似前金陵。
挽曾仲躬侍郎之室秦国太夫人冯氏
孙应时（宋代）

数近期颐寿，尊封大国秦。
三从皆鼎食，九族尽朝绅。
神剑须重合，蟠桃不再春。
只令彤史载，备福更何人。
风入松 用王介甫韵
张继先（宋代）

深耕易耨寸田中。看真个英雄。夜来犹上星台望，全不厌、水绿云红。

便是清交素友，频相视、笑晴空。

玉阶瑶甃翠重重。带萱草葱葱。流霞尽饮何辞醉，更休数、尘里千钟。

晓夜朝元去也，怎忍舍、大夫松。
杂咏五言八首
刘克庄（宋代）

难寻楚三户，不记汉千门。
独有灵光殿，长因一赋存。
白沙王翁百岁
余京（宋代）

住世凭何术，遥遥到百年。数君强仕日，还在乱离前。

地老千头橘，囊存万历钱。儿孙满阡陌，都种白沙田。
寄题明月禅院二首
释赞宁（宋代）

积翠湖心迤逦长，洞台箫寺两交光。
鸟行黑点波涛白，枫叶红连橘柚黄。
人我绝时隈树石，是非来处接帆樯。
如何遂得追游性，摆却营营不急忙。
淮阴
梅尧臣（宋代）

青环瘦铁缆，系在淮阴城。
水胫多长短，林枝有直横。
山夔一足走，妖鸟九头鸣。
韩信祠堂古，谁将胯下平。
骤雨忽霁星月娟朗徙倚庭除即景赋怀
赵录缜（清代）

蒸人烦暑郁中庭，参差树影清蝉鸣。晚云忽压雷声起，雨势倒挟沧溟倾。

微风袅袅吹银河，明月盈盈扬素波。碧天澄鲜靓如洗，谁倚高楼发浩歌。
雨后月夜怀沈宗师承务
吕本中（宋代）

雨云揽江色，偃蹇破昏睡。千花闭红紫，妙见一室内。

披衣行夜永，明月在船背。微风过萧瑟，古柳立苍翠。

翛然一蒲团，坚坐觅诗对。我生无南北，所到意趣遂。

孰知十年游，保此清净退。颇念城北人，结友老杉桧。

漫随长铗归，甘作短檠弃。出门万里涂，已驾安得税。

何当持被来，把酒相就醉。
辛丑冬月十七日朝廷接驾咏五言一律以志幸
陈毓瑞（清代）

鼓角震尘寰，銮舆西狩还。思老三接近，仙诏九重颁。

身岂星槎隔，时欣月桂攀。直经卧龙处，天子霁容颜。
秋夜二首
韦应物（唐代）

庭树转萧萧，阴虫还戚戚。独向高斋眠，夜闻寒雨滴。

微风时动高，残灯尚留壁。惆怅平生怀，偏来委今夕。

霜露已凄凄，星汉复昭回。朔风中夜起，惊鸿千里来。

萧条凉叶下，寂寞清砧哀。岁晏仰空宇，心事若寒灰。
寄李缊仲渊
石介（宋代）

噫吁嘻！屈原放，贾谊投。晦之流，子望囚。古人今人皆不免，才能累身才反仇。

吾友仲渊少学古，胸中疏落罗孔周。点毫磨墨作文字，壮哉笔力追群牛。

三十青衫得一尉，尺泽寸波蛰长虬。清廉爱民复材武，一日得罪系滁州。

噫吁嘻！屈原忠臣楚之望，贾谊少年才无俦。晦之子望俱命世，麒麟头角争崔崷。

时不与兮将柰何，仲渊仲渊勿涕流。
呈程帅五首 其一
陈造（宋代）

平𣂏陆海吸潘江，羽扇雍容筑受降。许蔡衡湘全楚地，了知邾郐不在邦。
早朝奉天殿
魏观（明代）

旭日曈曈启奉天，百寮云萃武楼前。
青松缀玉传甘露，紫笋浮花瀹醴泉。
多士听宣鱼贯入，诸侯分直雁行联。
白头谬忝儒绅后，大本先容赴讲筵。
松风亭词
苏过（宋代）

乱一水兮清泠，绝尘市兮郊坰。郁松风之参差，忽飞构兮危亭。

悲风来兮号沧溟，寒月出兮款户庭。听万籁兮发无形，感穷岁兮物彫零。

帘舒卷兮度飞萤，白露下兮霭疏星。二江东来兮势建瓴，千山右绕兮环翠屏。

彼柴门兮昼常扃，屏外物兮返视听。嗟世故之迫隘兮，夫何异于圄囹。

幸此身之日远兮，□可逃于天刑。望神仙其咫尺兮，想羽人于杳冥。

或命驾以遨游兮，兹弭节而少停。友群仙兮役万灵，骖鸾鹤兮驾凤軿。

愿执鞭兮展軨，愧凡骨兮膻腥。余师首阳之清德兮，超千古而犹馨。

伟三闾之谅直兮，高众人而独醒。慕子房这明哲兮，学辟谷以引龄。

呜呼虽九原之不可作兮，庶斯人以发硎。
临终歌
邹梦遇（宋代）

嘉木扶疏兮，鸟鸣关关。
暑风舒徐兮，庭中閒閒。
起视天宇兮，浩乎虚澄。
和鲁山感春 其一
徐积（宋代）

君看纷纷能几时，一番情态随春尽。欢者常少戚者多，共君且趁春风歌。

莫学时人种花草，不似山中松桂好。
十二月十九日晚巫山送客归回望西寺小阁缥缈可爱遂与赵郭二教授同游抵夜乃还楚乡偶得长句呈二君
陆游（宋代）

送客沙头落日催，遥看重阁更同来。清尊与闷都倾尽，倦马和诗总勒回。

憔悴远游悲骑省，豪华前事记章台。归时灯火参差晚，自脱征衣拂帽埃。
竹枝（一名巴渝辞）
皇甫松（唐代）

槟榔花发鹧鸪啼，雄飞烟瘴雌亦飞。

木棉花尽荔支垂，千花万花待郎归。

芙蓉并蒂一心连，花侵槅子眼应穿。

筵中蜡烛泪珠红，合欢桃核两人同。

斜江风起动横波，劈开莲子苦心多。

山头桃花谷底杏，两花窈窕遥相映。
清明独步湖上饮临水酒家 其二
许传霈（清代）

酒醉黄垆暮不埽，湖光呼吸入几微。沽钱遇客非尘俗，放棹逢僧亦化机。

得佐新泉烧野火，莫攀垂柳插柴扉。回头犹怅重城隔，难与閒鸥日日飞。
南池
杜甫（唐代）

峥嵘巴阆间，所向尽山谷。安知有苍池，万顷浸坤轴。

呀然阆城南，枕带巴江腹。芰荷入异县，粳稻共比屋。

皇天不无意，美利戒止足。高田失西成，此物颇丰熟。

清源多众鱼，远岸富乔木。独叹枫香林，春时好颜色。

南有汉王祠，终朝走巫祝。歌舞散灵衣，荒哉旧风俗。

高堂亦明王，魂魄犹正直。不应空陂上，缥缈亲酒食。

淫祀自古昔，非唯一川渎。干戈浩茫茫，地僻伤极目。

平生江海兴，遭乱身局促。驻马问渔舟，踌躇慰羁束。
书边事
张乔（唐代）

调角断清秋，征人倚戍楼。
春风对青冢，白日落梁州。
大漠无兵阻，穷边有客游。
蕃情似此水，长愿向南流。
送别
鱼玄机（唐代）

水柔逐器知难定，云出无心肯再归。

惆怅春风楚江暮，鸳鸯一只失群飞。
明皇览鉴妃子剪发图
陈长方（宋代）

引鉴能知天下肥，此时未纳寿王妃。
龙眠解向丹青里，写出开元治乱机。
赠李枢干三首
姚勉（宋代）

身方否极当如泰，命到能时亦似穷。
此事总皆由自己，算来都不属天工。
今日
释文珦（宋代）

今日天气佳，悠然动清兴。
桑间葚初熟，时复鸣戴胜同游尽萧散，
野径亦幽夐。仰面看青天，
长啸山谷应。
于蕃侄备兵颖上过仪信宿
申佳允（明代）

丝纶新下五云间，剑佩翩翩侍从班。屐踏衙斋惊齿折，铙歌吹送八公山。
和春深二十首 其九
白居易（唐代）

何处春深好，春深迁客家。一杯寒食酒，万里故园花。

炎瘴蒸如火，光阴走似车。为忧鵩鸟至，只恐日光斜。
九里
李熙载（宋代）

岩穴玲珑几度秋，簪峰高插耸鳌头。
化人旧有阿罗汉，喜客今鳌老比丘。
石罅日闻甘露滴，山间时见庆云浮。
灵岩特为南乡设，从此生贤继不休。
刘忠显挽词
张嵲（宋代）

天运丁阳九，蒙尘事可伤。
群寮徒陷敌，贼子更臣张。
自古宁无死，惟公独有光。
向来从伪者，生意日荒凉。
沁园春（和赵莲澳提举遣怀）
王奕（元代）

耳目肺肠，不由我乎，更由乎谁。也不必君平，不消詹尹，不卜何疑，不卜何疑。三径归来，一时有见，岂为黄初与义熙。天下事，但行其可，自合乎宜。

大哉用易乘时。纵乌喙那能食子皮。叹失若塞翁。失为得本，赢如刘毅，赢乃输基。大黠小痴，有余不足，谁必彭殇早与迟。眼前物，纵铜山金屋，一瞑全非。
武肃王有旨石桥设斋半进一诗
释延寿（宋代）

幡花宝盖满清川，祈祷迎来圣半千。
莫道圣缘无影响，须知嘉半有因缘。
空中长似闻天乐，岩畔尝疑有地仙。
何必更寻兜率去，重重灵应事昭然。
道先贤良寄示长篇辄此酬和略希一笑
吕南公（宋代）

闭门却埽未足高，遇酒辄醉岂其豪。穷山终岁拥书坐，涧谷曷日兴云涛。

浮沉非工俗子恶，只与笔砚为朋曹。流年侵寻路婉娩，镜里已复惊苍毛。

作为文章世不用，似对妇女论钤韬。欲陈肝胆自荐进，恐类众蚁观连鳌。

尝闻声气有求应，此日寂寞谁相遭。当歌无和亦已矣，岂意或有怜悲嗷。

陈侯嵩丘降灵士，传世事业师夔皋。有官未得断国论，昭代尚把浮名逃。

陔兰芳香月桂老，静卧感古成忧忉。题诗远寄巧及我，稍比陈敌轻兵撩。

庞涓疏软孙膑锐，胜负不待明占招。惟当释耒往共饮，不必皎洁分桀尧。
寿程宰 其一
洪咨夔（宋代）

作县如弄潮，莫吸半呷水。红旗上岸来，喝采沙河市。

拈取第一筹，细柳天风里。
余行江湖余五十载备知交态唯心史观熏自闻始
释文珦（宋代）

小人必树党，势利相因依。
势成乃翕合，势去还暌离。
君子贵独立，中心存不欺。
荣华羞附丽，衰谢罔弃遗。
君子与小人，於此常见之。
君子诚可守，小人足堪嗤。
君不见媚春野卉亿万数，花栏映发如有期。
一朝霜风肆凌厉，傍睨不复相扶持。
涧底乔松过百尺，干宵直上无附枝。
黛色不为时所变，澹然自有岁寒姿。
新滩
左辅（清代）

奔流冲石去，石立不水受。水怒石亦险，相迫吞嘬久。

回流忽漩舞，蓄极力愈厚。壮与蛟鳄腾，声挟风雨吼。

牵舟撄水怒，石险乘水后。水转不怒石，挟石为伍偶。

火仗操百人，移晷尚滩口。上滩如上山，滩立若山陡。

畏水更畏石，石去水可狃。使君与空羚，行者戒勿苟。

胡为设巨险，汔济畏濡首。其中多不平，激荡固所有。

谁能安其澜，时无五丁手。
天平山访元曾上人不值
何绛（明代）

老僧遁迹石楼间，欲扣禅扉识道颜。秋草路边人迹断，已随流水下青山。
秋林读书为章光远赋
郭奎（元代）

大禹惜寸阴，宣尼叹川逝。但恐光景驰，及时当自励。

祸乱非所光，谁能遁斯世。矧伊贤者心，怡然与神契。

典籍对先圣，乐道以忘势。考槃在涧阿，衡门复长闭。

几席不暂违，弦诵日相继。椅桐交前庭，杂彼松与桂。

绿竹植后园，蔬果亦时艺。霜叶初焜黄，馀阴落秋霁。

散帙聊逍遥，临风游复憩。周流同天理，优哉永终岁。
题池州贵池亭
杜牧（唐代）

势比凌歊宋武台，分明百里远帆开。

蜀江雪浪西江满，强半春寒去却来。
屡游庐阜欲赋一篇而不能就六月中休董役卧龙偶成此诗
朱熹（宋代）

登车闽岭徼，息驾康山阳。康山高不极，连峰郁苍苍。

金轮西嵯峨，五老东昂藏。想象仙圣集，似闻笙鹤翔。

林谷下凄迷，云关杳相望。千岩虽竞秀，二胜终莫量。

仰瞻银河翻，俯看交龙骧。长吟谪仙句，和以玉局章。

畴昔劳梦思，兹今幸徜徉。尚恨忝符竹，未惬栖云房。

已寻两峰间，结屋依阳冈。上有飞瀑驶，下有清流长。

循名协心期，吊古增悲凉。壮齿乏奇节，颓年矧昏荒。

誓将尘土踪，暂寄云水乡。封章傥从欲，归哉澡沧浪。
白羊同行五六登无尽墓入义方传庆寺读钟离公所书两句赠八琼张子高碑及吕公来访事程教有诗次其韵 其二
洪咨夔（宋代）

墓前苍干直能奇，勾引先生读断碑。见说嘉禾曾有颂，平生行止不须疑。
十二月大暖雨二十四昼夜二十五日始雪
方回（元代）

夜来闻祭灶，犹卖胶牙饧。
雪欲为南瑞，风才作北声。
今年全不冷，此月未尝晴。
造化难窥测，神奇易变更。
淫霖过夏涝，槁树迸春英。
热热如三伏，飞飞忽六霙。
花瓶梅尽落，虀瓮菜尤平。
欲掘馄饨荠，嫌泥懒出城。
县君吴玉溪公来请脩志醉中一律谢其使者
张天赋（明代）

睡熟松阴下，风敲午梦清。日高花影董，茶薄鹤声停。

天地难逃懒，纷华念亦轻。飘然回首去，何以写新情。
柏塔寺 其六 玉溪
王翰（唐代）

树阴回合四围山，一道飞泉转玉环。嫩竹扫花风外亚，新苔封玉雨中斑。

韦编三绝谁能赞，麟笔千年独可攀。更羡君才长史学，会看执政纪朝班。
得余彩震七夕见怀诗辄答
李之世（明代）

待月城南钟漏迟，劳君尺素慰相思。裁成锦字云中色，疑是霓裳天上词。

玉宇无声风漠漠，银河不断影差差。百年人世真萍梗，醉折瑶华欲寄谁。
和王丞
陈宓（宋代）

春风出瓮初迎腊，和气烘人欲满堂。多谢分来寿慈母，年年喜得对梅尝。
答江似孙谢遗锦衾（叠用寒字）
程嘉燧（明代）

故衾何意托交欢，得共高人寤寐宽。
不分秋风破茅屋，从教夜寐满长安。
空床独枕琴三尺，远札相遗绮一端。
早晚平津谁与报，布衣思庇九州寒。
列子窃鈇图
郑思肖（宋代）

宇宙茫茫尽坦途，莫将得失自相辜。胸中若有一些子，大地山河俱窃鈇。
山行见月作
赵蕃（宋代）

东坡老翁，有言莫酬。
凉天佳月，即为中秋。
癸丑腊大暖志之
葛洪（魏晋）

岁晏风裂肉，今乃顿和柔。
玄冥在休许，而使威令收。
阴冰澌已泮，礎柱汗交流。
敝扇出故箧，老体捐轻裘。
细人幸煦燠，君子深噍啁。
天地有正气，来往无停辀。
春蚕而冬敖，夏假而秋揫。
此修或云舛，厥证良不瘳。
念昔有名相，死人遗道周。
睠焉不敢忽，顾逮一喘牛。
彼诚知所职，岂伊调燮羞。
嗟予寡所恃，隔绝明与幽。
罪戾不自省，胡为忧人臧。
秋望
李咸用（唐代）

云阴惨澹柳阴稀，游子天涯一望时。风闪雁行疏又密，

地回江势急还迟。荣枯物理终难测，贵贱人生自不知。

未达谁能多叹息，尘埃争损得男儿。
转调二郎神
刘克庄（宋代）

近来塞上，喜蜡弹、羽书清省。更万灶分屯，百年和籴，惭愧而今半省。蒙鞑残兵骑猪遁，永绝生猺侵省。做个太平民，戴花身健，催租符省。
何幸。行人来密，佥军抽省。但进有都俞，退无科琐，不用依时出省。子厚南宫，仲舒四掖，又报岑参东省。趁此际、纳禄悬车，亦为大司农省。
留题开元寺水阁 其二
袁启旭（清代）

雉堞层层见，高窗枕簟凉。片云行木杪，一鸟破山光。

洗石苔绞乱，投竿水气香。幽栖如傍此，不羡午桥庄。
喜邵孟清见过
晁公溯（宋代）

尔居泰定山，岂减独乐园。但恨山中翁，奄忽归九原。

我来不及识，风流被后昆。见尔眉骨似，惊嗟翁尚存。

借问昔手植，今应茂墙藩。高松垂雨鬣，大竹引霜根。

种木在闾里，种德在子孙。家有三绝编，德乃一代尊。

闭门勤读此，勿使绝微言。
题玉泉
张景脩（宋代）

长疑数尺玉，乃是一方泉。
粉色和云汲，茶香带石煎。
鉴来诚美矣，闻处合铿然。
白首惠山客，也须吟此篇。
次近复兄送伯发侄南征三首 其三
李全昌（明代）

高著凭君肯让先，行旌南指卜星躔。三年磨砺功由己，八月泥金信自天。

文贵碧鸡堪刮目，岁逢玉兔好仔肩。衣裳试整新罗绮，释褐从教似蜕蝉。
九月十日赵韩王园同舍饯送王微之晰出守汝州即席次其韵二首 其一
刘挚（宋代）

左符初作鲁山行，便有萧然物外情。出入宦游金马旧，平生风望玉壶清。

秋花黄紫罗千本，宴豆甘珍聚百名。谈笑挥毫得佳句，从容聊喜暂班荆。
瑞鹤仙（元夕为王史君赋）
杨炎正（宋代）

风光开旧眼。正梅雪初消，柳丝新染。楼台竞装点。照金荷十里，珠帘齐卷。湘弦楚管。动香风、旌旗影转。望云间，一点台星飞下，洞天清晚。

争看。袖红围坐，舞翠回春，笑歌生暖。欢声正远。嬉游意，未容懒。恐丝纶趣召，清都仙伯，归去朝天夜半。倩邦人、挽取遨头，醉扶玉腕。
州守新搆僧舍于南溪人多往游余未及也
沈光文（清代）

沿溪傍水便开山，我亦闻之拟往还。一日无僧浑不可，十年作客几能閒。

书成短偈堪留寺，说到真虚欲点顽。正有许多为政处，仅将心思付禅关。
题大禹庙
王志道（宋代）

古木夹幽径，森严夏禹祠。
阴云护陵寝，遗庙锁蛟螭。
窆石今犹在，梅梁事亦奇。
道人还必须意厚，邀我读残碑。
关陈郎中棅知严州
翁卷（宋代）

频年经虎害，人望使君来。
地重分旄节，州清管钓台。
凉天星象动，吉日印符开。
帝擢平津策，曾知有用才。
遗兴
朱翌（宋代）

客去抽书读，愁来闭户推。
眼花因酒剧，书草更人催。
怪石巧依竹，净瓶香引梅。
悠然鉴湖念，又向雁边回。
余入广始见乡士刘养正于晋 其三
曾丰（宋代）

转蓬同到岭南州，黄菊茱萸三送秋。东道虽青开阁眼，西风恐白倚门头。
次壁间韵题怀巡道上三州三氏亭六言二首
魏了翁（宋代）

满壁故人何在，倚阑心事谁同。
蚤径游丝罥日，乱山瘦马行空。
送刚中兄之官山阴
柴元彪（宋代）

为爱鹅池可禊兰，朅来松下驻吟鞍。
一家昆弟皆台宪，两世翁吟此县官。
风渡潮声来海口，雁将秋色下长安。
白云凝伫山阴近，笑策潘舆奉母欢。
耕休
戴表元（宋代）

耕休何处散烦劳，东埭西梁信所遭。
溪水清清照鱼影，山风细细落松毛。
无名野草疑皆药，有韵村谣例近骚。
稽古祗堪农圃用，莫将车马误儿曹。
松风
林干（宋代）

白云满岩阿，松声乱飞瀑。中有餐霞人，悠然绝尘俗。
荼醾
王庵僧（宋代）

雨后荼醾将结局，风前芍药正催妆。
道人不管春深浅，赢得山中岁月长。
首尾吟 其十九
邵雍（宋代）

尧夫非是爱吟诗，诗是尧夫笔逸时。苍海有神搜鲸鲵，陆沉无水藏蛟螭。

岌嶪五千仞华岳，汪洋十万顷黄陂。都与收来入近题，尧夫非是爱吟诗。
灵鹫十景 其九 题名塔
贝琼（元代）

雁塔高千尺，东南远建标。江山留过客，日月记前朝。

铎受天风震，梯经劫火烧。四贤谁复继，千古意寥寥。
次韵和渊明饮酒诗二十首 其五
李纲（宋代）

独酌有真趣，何须歌管喧。既醉谢羁束，不知冠屦偏。

扶挟烦侍女，颓然倾玉山。方游无何乡，命驾殊未还。

醒来念前乐，欲辩诚难言。
哭沈生
张玉娘（宋代）

中路怜长别，无因复见闻。愿将今日意，化作阳台云。
登天语亭陆生以诗见贻即韵答之
朱让（明代）

五色云霞绕翠台，恍然身世入蓬莱。地觉王气千年后，天接岚光万里来。

金殿层层瞻凤彩，玉篇袅袅听鸾回。阳春一曲知难和，温倚栏干梅正开。
读杨子法言
释智圆（宋代）

秦焚汉杂道何孤，荡荡皇风岂易图。
空有法言为世范，不知来者肯行无。
蜡梅二首
吴芾（宋代）

谁将栗玉刻蜂房，巧向梢头取次妆。
羞得江梅都避舍，满园不见一枝芳。
已亥岁归过泉口紫芝山伤谨讲师
戴表元（宋代）

行路梦犹在，入门人已非。
山青古佛顶，云墨祖师衣。
赌弈曾同拙，看真似欠肥。
百年谁免此，只合早忘机。
和樊希韩解元
郭祥正（宋代）

君马一足病，琐琐阻行迈。况复梅雨天，坐卧不能快。

空山无大脔，何以具君嘬。墙根采肥杞，湖漘买鲜鲙。

开樽荐浊酒，高论幸忘惫。寸心拔茅塞，两耳抉双聩。

文醇潜大和，诗险露幽怪。联吟极物象，君胜我屡败。

东野久龙钟，多惭退之拜。奇才必自重，虽黜愈勿懈。

卞璧未遇时，在璞岂能坏。鉴赏一日逢，青紫信如芥。

君行且迟留，马病愿未差。贳衣亦何辞，庶用接嘉话。
汉州房公湖
宋祁（宋代）

丞相于藩日，疏湖讼阁西。
疑从济川地，写出钓璜溪。
流浅初无浪，源清不贮泥。
月为宵幌烛，云作曙楼梯。
碍马汀篁密，萦船浦蔓低。
人亡桃李在，脉脉尚成蹊。
移五瘟出市心
释印肃（宋代）

助佛扬名化俗徒，遣邪归正沃心枯，
国风雅泰民欢乐，只这和瘟大丈夫。
偈颂一百六十九首 其一四三
释智朋（宋代）

雪山中，夜半子。眼见星，丑恶露。四十九年分疏不去，儿孙千古遭涂污，腊八年年是一度。
观山四首
陈造（宋代）

道人动作千年调，京兆才馀五日留。
此去浮图桑下意，得无追忆费冥搜。
题新繁句氏盘溪
句昌泰（宋代）

客至辄命酌，为言花已开。
青山长委髻，白骨旧竽苔。
不饮固痴绝，能诗宜数来。
颇忧明日雨，红紫落成堆。
示舍弟
谢薖（宋代）

萧然环堵独何有，自谓过人唯一丘。野性定为沧海客，妙龄须一道山游。

江寒沙静鹡鸰晚，云阔天低鸿雁秋。休叹乌衣成往事，一尊相对且忘忧。
和罗巨济教雪二首
杨万里（宋代）

飞来须面旋，欲堕更横斜。
不遣诗人嬾，惟禁酒力加。
镂水初试手，翦水便成花。
谁会欧苏律，徫吟别一家。
虾蟆碚水
李复（宋代）

泉出虾蟆碚，名高陆羽经。
细分寒乳白，散落晓岩青。
归客停松檝，临江贮藓瓶。
神仙云母液，烹饮养颓龄。
千尺㠉至百尺峡
袁宏道（明代）

千仞云中缀一丝，势危那免堕枯枝。算来白石清泉死，差胜儿啼女唤时。
河传 同次泉登夔州南城
冯煦（清代）

城阙。愁绝。落花时。野戍残旂雨微。峡中一春无雁飞。

相思。北来微信稀。

十二青楼临大道。春渐老。处处生芳草。杜鹃啼。人未归。

路迷。片帆吹又西。
夜坐二首
刘克庄（宋代）

世法人情已尽抛，深林自占一枝巢。
病来不饮疏欢伯，老去惟枝作淡交。
马尾动烦刊笔误，蝇头尚可就灯抄。
山空月落商歌起，不管秋风卷屋茅。
宫词 其九十八
花蕊夫人徐氏（唐代）

别色官司御辇家，黄衫束带脸如花。深宫内院参承惯，常从金舆到日斜。
游三茅华阳诸洞 其二
宋无（元代）

玉案清香彻夜焚，紫烟成盖覆茅君。数声金磬秋坛霁，敲碎遥天一缕云。
春词
方岳（宋代）

花不知愁句又尘，晚寒独自倚栏频。
一分心事一分雨，春负予耶予负春。
送姚校书因归河中
耿湋（唐代）

十年相见少，一岁又还乡。去住人惆怅，东西路渺茫。

古陂无茂人，高树有残阳。委弃秋来稻，雕疏采后桑。

月轮生舜庙，河水出关墙。明日过闾里，光辉芸阁郎。
阮郎归
欧阳修（宋代）

浓香搓粉细腰肢。青螺深画眉。玉钗撩乱挽人衣。娇多常睡迟。

玉帘角，月痕低。仙郎东路归。泪红满面湿胭脂。兰芳怨别离。
减字木兰花
朱敦儒（宋代）

东风桃李。春水绿波花影外。载酒胥山。祓禊相期落锦帆。

吾曹一醉。却笑新亭人有泪。相对清言。不觉黄昏雨打船。
题觉禅和
杜荀鹤（唐代）

少见修行得似师，茅堂佛像亦随时。禅衣衲后云藏线，

夏腊高来雪印眉。耕地诫侵连冢土。伐薪教护带巢枝。

有时问着经中事，却道山僧总不知。
国香慢 本意和韵
钱念生（清代）

种出空山。更铅华洗尽，别破花关。灵根近移深院，称此悠闲。

况又芳馨竟体，供瓷斗、格外清妍。孤高问谁似，野菊疏梅，伯仲之间。

护兰情脉脉，问灵韵去后，几度凄然。从今得意，合教相对忘言。

未许蓬蒿甘老，伴佳人、暗与流连。盈盈小窗畔，瘦影如侬，越地相怜。
和元晦雪压竹韵
张栻（宋代）

山行景物总清奇，知费山翁几许诗。
雪急风号联骑日，月明霜净倚阑时。
菩萨蛮

舒亶（宋代）

楼前流水西江道。江头水落芙蓉老。画鼓叠凉波。凭栏颦翠娥。

当年金马客。青鬓芦花色。把酒感秋蓬。骊歌半醉中。
和晏尚书对雪招饮
欧阳修（宋代）

瑶林琼树影交加，谁伴山翁醉帽斜。
自把金船浮白蚁，应须红粉唱梅花。
见星行赠武春卿
家铉翁（宋代）

天星之荧荧兮，历几千万年光景常如新。
人心之存存兮，特宇宙一粟粒乃能与天星同其明。
天象此以为象兮，维实理之著见。
人心此以为心兮，乃妙用之流行。
微云去来等妄幻，本体湛虚绝纖尘。
是故善观心者感星而自悟，境与心会不知星之为我我之为星。
嗟尔甘石氏之为学，仰测璇象若尺之有寸寸之有分。
但能以常数而窥陈迹，不能外躔郭而探造化之所以神。
我欲与君陵太虚而步碧落，稽首再拜谒帝庭。
仰瞻天辰上曜之正色，次阅苍龙赤鸟兔龟形。
愿求天光洒我昏质，使我自心圜明莹彻，
会万象而涵太清。归来跳出阴阳五行外，
初筮再三闭口勿复论。
温甫读书城南寄示二首
曾国藩（清代）

十年长隐南山雾，今日始为出岫云。
事业真如移马磨，羽毛何得避鸡群。

求珠采玉从吾好，秋菊春兰各自芬。
嗟我蹉跎无一用，尘埃车马日纷纷。
玉楼春
钱惟演（宋代）

锦箨参差朱栏曲。露濯文犀和粉绿。未容浓翠伴桃红，几许纤枝留凤宿。嫩似春荑明似玉。一寸芳心谁管束。劝君速吃莫踌躇，看被南风吹作竹。
搔首
陆游（宋代）

玩画无馀易，闻歌已尽诗。古人不可作，此理孰能推。

白发秋风里，青灯夜雨时。初心竟当负，搔首叹吾衰。
童丱须知 其四
史浩（宋代）

嗟见时人大侈生，八珍同聚一杯羹。若知过口成污秽，何用留心事割烹。
水调歌头 灵宝县赏牡丹
杨慎（明代）

春宵微雨后，香径牡丹时。雕阑十二，金刀谁剪两三枝。

六曲翠屏深掩，一架银筝缓送，且醉碧霞卮。轻寒香雾重，酒晕上来迟。

席上欢，天涯恨，雨中姿。向人如诉，粉泪半低垂。九十春光堪借，万种心情难写，欲将彩笔寄相思。

晓看红湿处，千里梦佳期。
次韵臞山顺处斋
艾可翁（宋代）

丧乱逾三载，孤高配九秋。
日方行北陆，江不改东流。
诗入中年老，官逢世变休。
仲将头雪白，摇落更多愁。
无题六首 其二
王希玉（清代）

颇闻邱陇上牛羊，绝代佳人此閟藏。几族野花惊冷艳，一枝病閟怯新霜。

梦魂厮守徒虚语，生死相忘况异乡。料得泉台较安稳，东风无限拥牙章。
和吴子范自寿 其一
王汝赓（清代）

周甲初过六十春，花朝节后是良辰。一官德政人称最，两袖清风自乐贫。

早岁匆萌归隐志，至今赢得自由身。从来嘉行膺多福，中寿还须上寿臻。
绝句二首
吕希哲（宋代）

强记师承道古先，无穷新意出陈编。
一言有补天颜动，全胜三军贺凯还。
春秋战国门。魏文侯
周昙（唐代）

冒雨如何固出畋，虑乖群约失乾乾。

文侯不是贪禽者，示信将为教化先。
太湖秋夕
王昌龄（唐代）

水宿烟雨寒，洞庭霜落微。
月明移舟去，夜静魂梦归。
暗觉海风度，萧萧闻雁飞。
铜雀妓
王恭（明代）

朝上铜雀台，夕弄管弦哀。酾酒望陵树，悲风千里回。

飞缦絓青汉，舞袖空徘徊。君王不可见，玉座成苍苔。
云洲
郭师元（宋代）

昭代元丰日，云洲致瑞祥。
氤氲浮岭表，精彩灿霞光。
德政闻名邑，文章冠试场。
二人符美应，今古共流芳。
蝶恋花
欧阳修（宋代）

几度兰房听禁漏，臂上残妆，印得香盈袖。酒力融融香汗透。春娇入眼横波留。

不见些时眉已皱。水阔山遥，乍向分飞后。大抵有情须感旧。肌肤拚为伊销瘦。
乞梅曾宏甫二首 其一
曾几（宋代）

寻梅不惜上南坡，傍险冲泥奈老何。寂寞僧窗禅榻畔，好枝还解送人么。
赋祝次仲八景 其四 烟寺晚钟
刘学箕（宋代）

钟声烟际来，佛屋栖云端。回飙度崖谷，疏韵出林峦。

东岫上明月，归僧濯清湍。
隐居杂兴
杨公远（宋代）

生计新来喜有涯，蒔菘栽韭树桑麻。
惯眠纸帐三竿日，饱听萍池两部蛙。
往事真成看堕甑，凡身安敢望乘槎。
一般受用还官样，门外黄蜂为报衙。
常宁县访许介之途中即景
戴复古（宋代）

竹径入茅屋，松坡连菜畦。
深潴沤麻水，斜竖采桑梯。
区别隣家鸭，群分各线鸡。
行人来少憩，假道过东溪。
和翁常之
徐照（宋代）

八尺蕲州桃竹簟，坐来疑是水侵裳。
垂杨叶下闲吟久，又与鸣蝉共晚凉。
南山为滁阳傅翁作
庄昶（明代）

云水芒鞋不放劳，半床秋占子绵袍。肯谁眼孔无穷在，见此人间一个高。

西华有人徒费卖，北征无句敢言豪。可知万古苍峰顶，更有青天属我曹。
送陆务观赴七闽提举常平茶事
周必大（宋代）

鸾栖枳棘已多年，父老犹传主簿贤。
扶杖喜迎新使者，赤帷何惜与高褰。
和超然翁韵二首
黄公度（宋代）

西风回首故乡情，何日为园学邵平。
已办孤帆冲夕浪，可堪万壑更秋声。
折腰为米追时辈，当面输心愧老成。
饮罢归来未能寝，微吟拥鼻数寒更。
寄虔州抚台美承唐公 其二
张萱（明代）

一别惊心十五秋，梦来犹是抚尘游。关门候气瞻骢影，炎徼停云想画旒。

囧命重申周太仆，武成新拜汉元侯。自怜衰病沟中断，何日从公一借筹。
奉和袭美添渔具五篇。背蓬
陆龟蒙（唐代）

敏手劈江筠，随身织烟壳。沙禽固不知，钓伴犹初觉。

闲从翠微拂，静唱沧浪濯。见说万山潭，渔童尽能学。